b'\n_START_ARTICLE_\nAndreu Codonyer i Monz\xc3\xb3\n_START_SECTION_\nBiografia\n_START_PARAGRAPH_\nFill de Tom\xc3\xa1s Codo\xc3\xb1er i Josefa Mar\xc3\xada Monz\xc3\xb3, ambd\xc3\xb3s naturals de Massanassa, va n\xc3\xa0ixer a Benet\xc3\xbasser, l\'any 1819, encara que la fam\xc3\xadlia es trasllad\xc3\xa0 per motius econ\xc3\xb2mics a Massanassa. Estudi\xc3\xa0 les primeres lletres a les Escoles Pies de Val\xc3\xa8ncia, on va tenir com a professor el poeta Joan Arolas. En finalitzar els estudis b\xc3\xa0sics, curs\xc3\xa0 magisteri a l\'Escola Normal de Val\xc3\xa8ncia i va ser destinat a la localitat de Quatretonda, on exerc\xc3\xad el seu magisteri fins a la seua jubilaci\xc3\xb3. All\xc3\xa0 mateix es cas\xc3\xa0 amb Rita Miralles, una mestra que treballava al mateix poble. _NEWLINE_Pel testimoni de Constant\xc3\xad Llombart, sabem que el mestre Codonyer tingu\xc3\xa9 un paper important en els anys de formaci\xc3\xb3 del jove Carmel Navarro, i en la creaci\xc3\xb3 de Lo Rat Penat. Segons afirma Codonyer en la introducci\xc3\xb3 a "Una vel\xc3\xa1 de broma", la lectura de Bernat i Baldov\xc3\xad (segurament de La Donsayna, revista a la qual potser estava subscrit) va animar-lo a escriure en valenci\xc3\xa0, de mode que el mestre de Quatretonda podria \xc3\xa9sser el pont o l\'esgla\xc3\xb3 directe que connectara generacionalment l\'escriptor de Sueca amb la generaci\xc3\xb3 que va capitanejar Llombart, ja en els anys setanta del segle XIX.  _NEWLINE_Del perfil ideol\xc3\xb2gic de Codonyer sabem poc. Per la documentaci\xc3\xb3 sabem que l\'any 1873, enmig de la Revoluci\xc3\xb3 cantonal, va ser jutjat sota l\'acusaci\xc3\xb3 de simpaties pel cartisme, acusaci\xc3\xb3 que va significar per a ell la p\xc3\xa8rdua provisional del seu lloc de treball i la separaci\xc3\xb3 moment\xc3\xa0nia del cos docent. _NEWLINE_No ens ha pervingut l\'any de defunci\xc3\xb3 del mestre Codonyer, que a causa del seu prestigi literari i personal, t\xc3\xa9 un carrer dedicat al seu poble, Massanassa el 1926, i una pla\xc3\xa7a a Quatretonda, on exerc\xc3\xad la seua professi\xc3\xb3 i on la seua figura conserva molt de prestigi.\n_START_SECTION_\nObra\n_START_PARAGRAPH_\nPublic\xc3\xa0 en diversos peri\xc3\xb2dics de l\'\xc3\xa8poca com ara "El Rub\xc3\xad", "El Cervantes" i "La primera ense\xc3\xb1anza", tots publicats a la capital del T\xc3\xbaria, i tamb\xc3\xa9 en "El Maestrazgo" i "El Parte Diario", aquest darrer publicat a Alacant. En tots els casos segu\xc3\xad el corrent de poesia sat\xc3\xadrica i humor\xc3\xadstica, heretada de Josep Bernat i Baldov\xc3\xad o Josep Maria Bonilla, i compartida per alguns dels seus referents en llengua castellana com Bret\xc3\xb3n de los Herreros o Estanislao Aiguals de Izco. Fora d\'aquest registre fragmentari, public\xc3\xa0 dues obres de car\xc3\xa0cter m\xc3\xa9s seri\xc3\xb3s: "El amante de los maestros" (1891 i 1894), on es recullen 107 f\xc3\xa0bules morals. conjunt de faules en castell\xc3\xa0 publicat l\'any 1894. Dins el g\xc3\xa8nere de l\'epigrama, pel qual mostr\xc3\xa0 predilecci\xc3\xb3, public\xc3\xa0 "Una vel\xc3\xa0 en broma", col\xc2\xb7lecci\xc3\xb3 d\'epigrames en valenci\xc3\xa0 on es recullen 103 poemes, i aport\xc3\xa0 col\xc2\xb7laboracions puntuals al Calendari de Lo Rat Penat i a les obres col\xc2\xb7lectives, tamb\xc3\xa9 dirigides per Constant\xc3\xad Llombart, "Niu d\'abelles" i "Abelles i abellerols" (1878). Com a curiositat, podem destacar que al llarg de m\xc3\xa9s de vint anys mantingu\xc3\xa9 tamb\xc3\xa9 un intens epistolari en vers amb el seu amic i tamb\xc3\xa9 poeta Joan Baptista Burguet. Pel que fa a la seva obra com a fabulista, Castanyer ha estat considerat un dels fabulistes m\xc3\xa9s destacats del segle XIX.'